‘นฤมล’ตีจากเคจีไอซบASP
วงการอนุพันธ์ป่วน &#8220;นฤมล&#8221; ย้ายค่ายหนีเคจีไอหันซบเอเซียพลัส หลังทำงานมานานมากกว่า 13 ปี
28 พ.ค. 2555

วงการอนุพันธ์ป่วน “นฤมล” ย้ายค่ายหนีเคจีไอหันซบเอเซียพลัส หลังทำงานมานานมากกว่า 13 ปี 
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บริษัทหลักทรัพย์ (บล.) เคจีไอ (ประเทศไทย) เปิดเผยว่า ได้ลาออกจากบล.เคจีไอ ซึ่งวันที่ 25 พ.ค.ที่ผ่านมา เป็นวันสุดท้ายในการทำงานร่วมกับเคจีไอ หลังทำงานมาเป็นเวลา 13 ปี กับอีก 6 เดือน
ทั้งนี้ น.ส.นฤมล จะไปร่วมงานกับบริษัทหลักทรัพย์ เอเซีย พลัส (ASP) ตั้งแต่วันที่ 2 ก.ค. 2555 ในตำแหน่งกรรมการผู้จัดการ ฝ่ายตราสารอนุพันธ์ พร้อมกับดูแลฝ่ายวิจัยทางด้านสินค้าในตลาดอนุพันธ์ (TFEX) 
แหล่งข่าวจากวงการอนุพันธ์ เปิดเผยว่า การย้ายค่ายของ น.ส.นฤมลในครั้งนี้ สะท้อนให้เห็นว่า บล.เอเซีย พลัส ต้องการที่จะบุกตลาดอนุพันธ์ เนื่องจาก น.ส.นฤมล เป็นที่ยอมรับในวงการว่าเป็นผู้เชี่ยวชาญในด้านอนุพันธ์เป็นอย่างมาก โดยเป็นหนึ่งในบุคคลแรกๆ ที่มีส่วนเกี่ยวข้องผลักดันให้สินค้าใหม่ๆ เกี่ยวกับอนุพันธ์เกิดขึ้นในตลาดทุนไทย โดยเฉพาะใบสำคัญแสดงสิทธิอ้างอิงอนุพันธ์ (DW) รวมถึงธุรกิจที่เกี่ยวเนื่องกับอนุพันธ์ เช่น การยืมและให้ยืมใบหุ้น หรือ SBL 
นอกจากนั้น ฝ่ายอนุพันธ์ของเคจีไอที่ น.ส.นฤมล รับผิดชอบและปลุกปั้นจนประสบความสำเร็จ ได้สร้างกำไรให้กับเคจีไอเป็นอย่างมาก ซึ่งนอกจากมีรายได้จากค่าธรรมเนียมแล้ว ยังเป็นส่วนหนึ่งในเครื่องมือที่ใช้เป็นการบริหารความเสี่ยงและการลงทุนให้กับลูกค้า จนสามารถนำฝ่ายอนุพันธ์ไปต่อยอดกับธุรกิจอื่นๆ อีกทั้ง น.ส.นฤมล เมื่อไปร่วมงานที่ บล.เอเซียพลัสแล้ว น่าจะช่วยให้บริษัทมีกำไรจากพอร์ตการลงทุนในสินค้าอนุพันธ์ด้วย
ทางด้าน น.ส.บี เล็ง ออย กรรมการผู้จัดการ KGI แจ้งตลาดหลักท รัพย์ว่า บริษัทได้รับแจ้งจากเคจีไอไต้หวัน ซึ่งเป็นบริษัทที่จดทะเบียนในประเทศไต้หวันและเป็นผู้ถือหุ้นใหญ่ของ Richpoint Company Limited ซึ่งถือหุ้นประมาณ 34.97% ของบริษัท ว่าทาง China Development Financial Holding Corporation (CDFH) ได้รับการขอผ่อนผันเกณฑ์การทำคำเสนอซื้อหลักทรัพย์ของเคจีไอไต้หวันจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และได้รับการผ่อนผันการทำคำเสนอซื้อหลักทรัพย์ของบริษัทจาก ก.ล.ต.แล้ว